ทั่วโลกป่วย “โควิด” ทะลุ 10 ล้าน ตายเกิน 5 แสน สหรัฐฯ ยังอ่วม ติดเชื้อมากสุด 2.6 ล้านคน!
ทั่วโลกป่วย “โควิด” ทะลุ 10 ล้าน ตายเกิน 5 แสน สหรัฐฯ ยังอ่วม ติดเชื้อมากสุด รวมกว่า 2.6 ล้านคน ด้านผู้ว่าการฯรัฐวอชิงตัน ประกาศระงับแผนคลายล็อกดาวน์ ระยะ 4 หลังพบตัวเลขผู้ติดเชื้อเพิ่มขึ้นต่อเนื่อง!
ทั่วโลกป่วย “โควิด” ทะลุ 10 ล้าน ตายเกิน 5 แสน สหรัฐฯ ยังอ่วม ติดเชื้อมากสุด รวมกว่า 2.6 ล้านคน ด้านผู้ว่าการฯรัฐวอชิงตัน ประกาศระงับแผนคลายล็อกดาวน์ ระยะ 4 หลังพบตัวเลขผู้ติดเชื้อเพิ่มขึ้นต่อเนื่อง!
29 มิ.ย. 2563

เว็บไซต์ Worldometers ซึ่งเป็นเว็บไซต์รายงานสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) หรือ โควิด-19 ทั่วโลกแบบเรียลไทม์ รายงาน ณ วันที่ 29 มิ.ย.63 เวลา 09.11 น.(ประเทศไทย) ระบุว่า ยอดผู้ติดเชื้อสะสมทั่วโลก ณ ขณะนี้อยู่ที่ 10,243,010 ราย และยอดผู้เสียชีวิตอยู่ที่ 504,366 ราย หายป่วยแล้ว 5,553,135 ราย
สำหรับประเทศที่มีจำนวนผู้ติดเชื้อมากที่สุดในโลก อันดับ 1 ยังคงเป็น สหรัฐอเมริกา ที่มียอดผู้ป่วยยืนยันสะสมรวม อยู่ที่ 2,637,077 ราย เสียชีวิต 128,437 ราย , อันดับ 2 บราซิล ป่วยสะสมรวม 1,345,254 ราย เสียชีวิต 57,658 ราย ตามด้วยรัสเซีย อันดับ 3 ป่วยสะสม 634,437 ราย เสียชีวิต 9,073 , อันดับ 4 อินเดีย ป่วยสะสม 549,197 ราย เสียชีวิตรวม 16,487 และอันดับ 5 สหราชอาณาจักร ที่มียอดผู้ป่วยสะสม 311,151 ราย เสียชีวิต 43,550 ราย
ด้านสำนักข่าวซินหัวรายงานว่า เจย์ อินสลีย์ ผู้ว่าการรัฐวอชิงตัน ประเทศสหรัฐอเมริกา ออกมาประกาศว่าหน่วยงานสาธารณสุขของรัฐ ได้ระงับแผนผ่อนคลายมาตรการล็อกดาวน์ระยะที่ 4
โดยแถลงการณ์ระบุถึงสาเหตุว่าเป็นเพราะการพบผู้ป่วยโรคติดเชื้อไวรัสโคโรนาสายพันธุ์ใหม่ (โควิด-19) ที่เพิ่มขึ้นทั่วรัฐและความกังวลเกี่ยวกับการแพร่ระบาดอย่างต่อเนื่องของโรคโควิด-19 ที่ส่งผลให้แผนผ่อนคลายมาตรการล็อกดาวน์ระยะที่ 4 อันหมายถึงการงดเว้นข้อจำกัดทั้งหมด ไม่สามารถดำเนินการได้ในช่วงเวลานี้
“เดิมที มีเทศมณฑล 8 แห่งที่ใกล้ถึงวาระขยายการล็อกดาวน์จากระยะ 3 ไปสู่ระยะ 4 การปลดล็อกระยะ 4 หมายถึงเราจะสามารถกลับมาดำเนินกิจกรรมตามปกติได้ทั้งหมด ซึ่งเราไม่สามารถทำเช่นนั้นได้ในขณะนี้ เนื่องจากตัวเลขผู้ติดเชื้อที่เพิ่มขึ้นอย่างต่อเนื่องทั่วรัฐ” อินสลีย์ กล่าว
นอกจากนี้ อินสลีย์ ยังระบุเสริมว่า เราทุกคนต่างปรารถนาที่จะได้กลับไปทำทุกสิ่งที่เรารักในช่วงฤดูร้อนของวอชิงตัน และกลับมาเปิดเศรษฐกิจอย่างเต็มรูปแบบ แต่เรายังทำเช่นนั้นไม่ได้ เนื่องจากสถานการณ์ที่เปลี่ยนแปลงไป และเราจะตัดสินใจดำเนินการใดๆ ในเรื่องนี้โดยอิงจากข้อมูลเท่านั้น
ขณะที่ จอห์น วีส์แมน รัฐมนตรีกระทรวงสาธารณสุข กล่าวว่า สิ่งที่ดีที่สุดที่ชาววอชิงตันสามารถทำได้เพื่อชะลอการแพร่ระบาดของไวรัสและปกป้องชีวิตผู้คนไว้ คือการสวมสิ่งปกปิดใบหน้า รักษาระยะห่าง และปฏิบัติตามหลักสุขอนามัยที่ดี
ทั้งนี้ วีส์แมนย์ ได้ส่งจดหมายไปถึงผู้นำของหน่วยงานสาธารณสุขระดับท้องถิ่นและชนเผ่าทั่วรัฐในวันเสาร์ โดยชี้ว่าการเปลี่ยนแปลงระหว่างระยะที่ 3 และ 4 จะ อาจยกระดับการแพร่ระบาดของโรคโควิด-19 แม้ในชุมชนที่มีอัตราการเกิดโรคต่ำอย่างยิ่ง
ข้อมูลของวีส์แมนระบุว่า เทศมณฑลที่จะขยายการปลดล็อกจากระยะที่ 1 หรือ 2 ยังสามารถดำเนินการได้อยู่หากพิจารณาสถานการณ์ในพื้นที่แล้วว่าปลอดภัยต่อการดำเนินการ